b"\n_START_ARTICLE_\nKrater iz Dervenija\n_START_PARAGRAPH_\nKrater iz Dervenija je spiralni krater, najbolj dodelan te vrste, ki so ga odkrili leta 1962 v grobu v Derveniju, nedale\xc4\x8d od Soluna, in je razstavljen v Arheolo\xc5\xa1kem muzeju v Solunu. Tehta 40 kg in je izdelan iz zlitine brona in kositra v spretno izbranem razmerju, ki mu daje odli\xc4\x8den zlat lesk brez uporabe zlata. Datiran je v 4. stoletje pr. n. \xc5\xa1t. in je bil verjetno narejen v Atenah. Velike kovinske posode so v anti\xc4\x8dni gr\xc5\xa1ki umetnosti zelo redko ohranjene, krater iz Dervenija pa je posoda helenisti\xc4\x8dne umetnosti, saj je iz Viksa iz arhai\xc4\x8dnega obdobja.\n_START_SECTION_\nOdkritje\n_START_PARAGRAPH_\nKrater so odkrili v grobu kot pogrebno \xc5\xbearo solunskega aristokrata, katerega ime je vgravirano na vazi: Astiunej, sin Anaksagore iz Larise. Kraterji so posode, ki so se uporabljale za me\xc5\xa1anje vina z vodo z verjetno razli\xc4\x8dnimi za\xc4\x8dimbami. Uporabljali so jih za pitje na simpozijih, obrednih ali drugih praznovanjih. Ko so krater iz Dervenija izkopali, je bilo v njem 1968,31 grama po\xc5\xbeganih kosti, ki so pripadale mo\xc5\xa1kemu, staremu med 35 in 50 let, in mlaj\xc5\xa1i \xc5\xbeenski.\n_START_SECTION_\nTehnika in dekoracija\n_START_PARAGRAPH_\nKrater je sestavljen iz dveh listov kovine, ki sta bila nato s kovanjem spojena, ro\xc4\x8daji in volute so liti in pripojeni. Glavna uporabljena zlitina daje zlato barvo, vendar je na razli\xc4\x8dnih to\xc4\x8dkah okras dodelan z razli\xc4\x8dnimi kovinami kot prekrivke ali vstavki srebra, bakra, brona in drugih navadnih kovin. Taki poudarki so srebrni venci vinske trte in br\xc5\xa1ljan okoli kraterja, srebrna in bakrena \xc4\x8drta v obliki ka\xc4\x8de na ro\xc4\x8dajih in srebrne zenice v o\xc4\x8deh spiralne maske. _NEWLINE_Zgornji del kraterja je okra\xc5\xa1en z okrasnimi (gadroni, palmovi in akantovimi listi, venci) in figurativnimi motivi: na zgornjem  delu vratu so friz \xc5\xbeivali in predvsem \xc5\xa1tirje kipci (dve menadi, Dioniz in spe\xc4\x8di satir), ki lahkotno sedijo na ramenih vaze v dr\xc5\xbei, ki nakazuje Barberinijevega Favna. Na trebuhu je friz v nizkem reliefu, 32,6 cm visok, namenjen bo\xc5\xbeanstvoma Ariadni in Dionizu, ki sta obkro\xc5\xbeena z glasnimi satiri in menadami thiasosa ali ekstati\xc4\x8dnega spremstva. Tu je tudi bojevnik, ki nosi le eno sandalo, a je njegova identiteta sporna: lahko je Pentej, Likurg iz Trakije ali morda Jazon, vodja Argonavtov.\n_START_SECTION_\nDatiranje\n_START_PARAGRAPH_\nKdaj in kje je bil krater narejen, se \xc5\xa1e razpravlja. Barr-Sharrar meni, da je bil narejen okoli 370 pred na\xc5\xa1im \xc5\xa1tetjem v Atenah. Na podlagi nare\xc4\x8dnih oblik, ki se uporabljajo v napisu, nekateri mislijo, da je bil narejen v Tesaliji ob aleuadskem uporu, okoli 350 pr. n. \xc5\xa1t. Drugi ga uvr\xc5\xa1\xc4\x8dajo med 330 in 320 pred na\xc5\xa1im \xc5\xa1tetjem in naj bi ga skovali na kraljevem dvoru Aleksandra Velikega.\n_START_SECTION_\nNapis\n_START_PARAGRAPH_\nPogrebni napis na kraterju se glasi:_NEWLINE_\xce\x91\xce\xa3\xce\xa4\xce\x99\xce\x9f\xce\xa5\xce\x9d\xce\x95\xce\x99\xce\x9f\xce\xa3 \xce\x91\xce\x9d\xce\x91\xce\x9e\xce\x91\xce\x93\xce\x9f\xce\xa1\xce\x91\xce\x99\xce\x9f\xce\x99 \xce\x95\xce\xa3 \xce\x9b\xce\x91\xce\xa1\xce\x99\xce\xa3\xce\x91\xce\xa3_NEWLINE_Napis je v tesalski razli\xc4\x8dici eolskega nare\xc4\x8dja: \xe1\xbc\x88\xcf\x83\xcf\x84\xce\xb9\xce\xbf\xcf\x8d\xce\xbd\xce\xb5\xce\xb9\xce\xbf\xcf\x82 \xe1\xbc\x88\xce\xbd\xce\xb1\xce\xbe\xce\xb1\xce\xb3\xce\xbf\xcf\x81\xce\xb1\xce\xaf\xce\xbf\xce\xb9 \xe1\xbc\x90\xcf\x82 \xce\x9b\xce\xb1\xcf\x81\xce\xaf\xcf\x83\xce\xb1\xcf\x82 (Astio\xc3\xbaneios Anaxagora\xc4\xaboi es Lar\xc3\xadsas), 'Astiunej, sin Anaksagore iz Larise'.  \xc4\x8ce je preveden v ati\xc5\xa1ko, bi se napis glasil:. \xe1\xbc\x88\xcf\x83\xcf\x84\xce\xaf\xcf\x89\xce\xbd \xe1\xbc\x88\xce\xbd\xce\xb1\xce\xbe\xce\xb1\xce\xb3\xcf\x8c\xcf\x81\xce\xbf\xcf\x85 \xe1\xbc\x90\xce\xba \xce\x9b\xce\xb1\xcf\x81\xce\xaf\xcf\x83\xce\xb7\xcf\x82 (Asti\xc5\x8dn Anaxag\xc3\xb3rou ek Lar\xc3\xads\xc4\x93s)."